Ciqoma o Tuilawaki na itutu ni Jemeni ni Bose ni Yasana o Namosi
Sa mai ciqoma ena yalo marau o Samisoni Tuilawaki, na ivola ni nona sa digitaki me sa jemeni ni Bose ni Yasana o Namosi.
O Tuilawaki e sosomitaki Ratu Romanu Matanitobua ka leqa ena Okotova ni yabaki sa oti, ni oti e dua na nodra tauvimate lekaleka.
O Ratu Romanu e tacidra Gone Turaga Vunivalu na Tui Namosi, o Ratu Suliano Matanitobua, ka rau vasu ki Korolevu ena vanua o Noikoro e Nadroga/ Navosa.
Vakacakacaka, era veiqaravi tiko vakailiuliu ni Matabose ni Yasana e Namosi rauta ni sivia e tini na yabaki, me yacova na nodra mai vakacegu. Era a lewe tale tu ga ni Bose Levu Vakaturaga (BLV) ena dua na gauna.
E tukuna o Tuilawaki e dua talega ka sa vakacegu mai na cakacaka vakamatanitu, ni na dredre na nona sosomitaki Ratu Romanu ka oqo e dua na bolabole kivua.
Na bose ni yasana e tukuna o Tuilawaki ni sa bera ni vakadeitaki na kena tiki ni siga, ia ena vakayacori ga ena vale ni yasana ka vakatokai tiko na Ro Kuruduadua Hall ka tikoga e Navua .
E tukuna o Tuilawaki ni sa vakadonui nai tuvatuva ni lavo (Budget) ni yabaki 2019 kina 2020 ena yabaki sa oti.
Nai matai ni bose ena yabaki oqo e vakadeitaka na jemeni vou ena vakatabakidua sara ga kina kani veivakatorocaketaki ena loma ni yasana.
Ko Tuilawaki edua tiko vei iratou na lewe ono (6) na mata sureti ena Bose ni Yasana ka wili talega kina o Serupepeli Udre, Vitale Varo, Seveci Rokotakala, Maciu Katamotu kei Lasaro Vota.
E jemeni talega tikoga ni Kabani ni Namosi.
Sa nuitaka tu na jemeni vou ni ra na veitokoni vua na lewe ni bose, ka na dua na yabaki vinaka kina yasana o Namosi na yabaki 2019.
Feedback: maikab@fijisun.com.fj
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn dan_Latn